Document ID: /roh_data/filtered/fineweb-2-filterrobots_roh.jsonl.gz/5921

Il concern da chemia da construcziun SIKA ha pudì augmentar la svieuta marcantamain l’emprim quartal da quest onn. La svieuta saja s’augmentada per bunamain 11,9% sin passa 1,55 milliardas francs. Quai ha communitgà il concern cun sedia a Baar en il chantun Zug. Tut las regiuns da fatschenta sajan creschidas, cunzunt en la Spagna e la Gronda Britannia, ma er en il Proxim Orient ed en l’Africa.
Las prognosas per l’onn current da gestiun sajan optimisticas. Tranter auter vul SIKA avrir 8 novas fabricas. Quai malgrà che la dispita tranter la famiglia fundatura e la direcziuns cuntinuescha. La direcziun da Sika sa dosta vinavant cunter l'acquisiziun da l'interpresa entras il concurrent franzos Saint-Gobain. La fin finala vegnan probabel las dretgiras a decider davart il futur da Sika.
Sika
Sika è represchentada cun filialas en 101 pajais e producescha en dapli che 200 fabricas. Tut en tut dumbra l'interpresa sur 18'000 collavuraturs.
RR novitads 08:00